b'\n_START_ARTICLE_\nHonda\n_START_SECTION_\nIstorija\n_START_PARAGRAPH_\n1946\xc2\xa0m. Hamamatsu mieste, Japonijoje Soichiro Honda \xc4\xafk\xc5\xabr\xc4\x97 Technin\xc4\xaf Honda tyrim\xc5\xb3 institut\xc4\x85._NEWLINE_1948\xc2\xa0m. \xc4\xafkurtos Honda Motor kompanijos kapitalas sudar\xc4\x97 1 milijon\xc4\x85 jen\xc5\xb3._NEWLINE_1949\xc2\xa0m. buvo prad\xc4\x97ta lengvojo automobilio Dream su 98\xc2\xa0cm\xc2\xb3 dvitak\xc4\x8diu D tipo varikliu gamyba._NEWLINE_1950\xc2\xa0m. Tokijuje buvo \xc4\xafkurta dukterin\xc4\x97 \xc4\xafmon\xc4\x97. Po met\xc5\xb3 i\xc5\xa1leistas pirmasis keturtaktis, 146\xc2\xa0cm\xc2\xb3 E tipo variklis Dream, kuris leido pasiekti maksimal\xc5\xb3, net iki 72 km/h, greit\xc4\xaf. Per dien\xc4\x85 b\xc5\xabdavo pagaminama po 146 variklius._NEWLINE_Nuo 1955 met\xc5\xb3 Honda \xe2\x88\x92 did\xc5\xbeiausias motocikl\xc5\xb3 gamintojas Japonijoje. Tais pa\xc4\x8diais metais buvo i\xc5\xa1leistas Dream su 250 arba 350\xc2\xa0cm\xc2\xb3 varikliais._NEWLINE_1958\xc2\xa0m. pristatytas C100 Super Cub mopedas, primenantis motoroler\xc4\xaf, tapo tikru atradimu. Super Cub atv\xc4\x97r\xc4\x97 Hondai duris \xc4\xaf daugel\xc4\xaf pasaulio \xc5\xa1ali\xc5\xb3 ir ypa\xc4\x8d \xc4\xaf Europ\xc4\x85._NEWLINE_1960\xc2\xa0m. prad\xc5\xbeioje j\xc5\xb3 pardavimas siek\xc4\x97 daugiau nei pus\xc4\x99 milijono vienet\xc5\xb3 per metus. Rekordinis pardavim\xc5\xb3 skai\xc4\x8dius \xe2\x88\x92 900 000 vienet\xc5\xb3 \xe2\x88\x92 buvo pasiektas 1963\xc2\xa0m. Per pat\xc4\xaf gamybos pik\xc4\x85 naujasis Super Cub motociklas palikdavo konvejer\xc4\xaf kas 12 sekund\xc5\xbei\xc5\xb3._NEWLINE_1961\xc2\xa0m. gegu\xc5\xbe\xc4\x99 Hamburge buvo \xc4\xafkurta \xe2\x80\x9eHonda Motor Trading Co\xe2\x80\x9c atstovyb\xc4\x97 Europoje. V\xc4\x97liau \xc4\xafmon\xc4\x97 buvo pavadinta \xe2\x80\x9eHonda Deutschland GmbH\xe2\x80\x9c, kuri dabar yra Ofenbache._NEWLINE_Pirmasis automobilis buvo surinktas 1963\xc2\xa0m. Tai buvo ma\xc5\xbeas furgonas su 360\xc2\xa0cm\xc2\xb3 varikliu. Po dviej\xc5\xb3 m\xc4\x97nesi\xc5\xb3 Honda pristat\xc4\x97 ypatingai ma\xc5\xbe\xc4\x85 sportin\xc4\xaf automobil\xc4\xaf S500, kurio did\xc5\xbeiausias greitis siek\xc4\x97 145 km/h._NEWLINE_1968\xc2\xa0m. Honda pristat\xc4\x97 savo pirm\xc4\x85 supermotocikl\xc4\x85 Honda CB750, atv\xc4\x97rus\xc4\xaf nauj\xc4\x85 er\xc4\x85 motocikl\xc5\xb3 istorijoje._NEWLINE_1973\xc2\xa0m. buvo surinktas Civic CVCC, kuris jau atitiko naujus reikalavimus d\xc4\x97l i\xc5\xa1metam\xc5\xb3 duj\xc5\xb3 kiekio, tur\xc4\x97jusi\xc5\xb3 \xc4\xafsigalioti 1975\xc2\xa0m. JAV. Civic buvo i\xc5\xa1rinktas met\xc5\xb3 importuojamu automobiliu Amerikoje. Skirtingi Honda Civic modeliai i\xc5\xa1 karto tapo pa\xc4\x8diais populiariausiais._NEWLINE_1976\xc2\xa0m. gegu\xc5\xbe\xc4\x99 buvo pristatyti dar du nauji modeliai: pirmos kartos Honda Accord ir ketveri\xc5\xb3 dur\xc5\xb3 Civic. Vidurvasar\xc4\xaf nuo konvejeri\xc5\xb3 jau pajud\xc4\x97jo milijoninis Civic, o dar po dvej\xc5\xb3 met\xc5\xb3, rugs\xc4\x97j\xc4\xaf \xe2\x88\x92 jubiliejinis 5 000 000 Honda automobilis. Motocikl\xc5\xb3 gamyboje t\xc4\x85 pa\xc4\x8di\xc4\x85 vasar\xc4\x85 buvo per\xc5\xbeengta 30 milijon\xc5\xb3 riba._NEWLINE_1978\xc2\xa0m. lapkri\xc4\x8dio 1 d. buvo pristatytas naujas sportinis kup\xc4\x97 automobilis Prelude._NEWLINE_1980\xc2\xa0m. buvo i\xc5\xa1leistas milijoninis Accord modelis ir buvo prad\xc4\x97ta statyti automobili\xc5\xb3 gamykla Ohajuje, JAV. Tais pa\xc4\x8diais metais Honda pasira\xc5\xa1\xc4\x97 susitarim\xc4\x85 d\xc4\x97l bendradarbiavimo surinkin\xc4\x97jant automobilius su brit\xc5\xb3 kompanija \xe2\x80\x9eBritish Leyland Ltd.\xe2\x80\x9c Anglijoje. Naujasis automobilis, pavadintas Triumph Acclaim, buvo pristatytas kit\xc5\xb3 met\xc5\xb3 spal\xc4\xaf. Jau met\xc5\xb3 pabaigoje buvo paruo\xc5\xa1tas ir City, kuris \xc5\xa1iaur\xc4\x97s Europoje buvo \xc5\xbeinomas kaip Jazz._NEWLINE_1982 metai Hondai tapo pa\xc4\x8diais \xc5\xbeymiausiais. \xe2\x80\x9eHonda of America\xe2\x80\x9c prad\xc4\x97jo automobili\xc5\xb3 gamyb\xc4\x85, taip pat smarkiai padid\xc4\x97jo nauj\xc5\xb3 automobili\xc5\xb3 tiekimas i\xc5\xa1 Japonijos: naujas ir eleganti\xc5\xa1kas Prelude, he\xc4\x8dbek modeliai Accord bei Vigor._NEWLINE_1983\xc2\xa0m. bir\xc5\xbeel\xc4\xaf buvo pristatyti naujos kartos Accord ir Vigor modeliai._NEWLINE_1985\xc2\xa0m. bir\xc5\xbeel\xc4\xaf buvo surinkti nauji Accord modeliai._NEWLINE_1987\xc2\xa0m. buvo pristatytas Legend modelis, po kurio sek\xc4\x97 rugpj\xc5\xabt\xc4\xaf pasirod\xc4\x99s Prelude 4WS su vis\xc5\xb3 keturi\xc5\xb3 rat\xc5\xb3 valdymo sistema. Pirmame autosalone IAA Frankfurte pla\xc4\x8diajai auditorijai buvo pristatyta visi\xc5\xa1kai nauja Civic modeli\xc5\xb3, tarp kuri\xc5\xb3 buvo ir naujoji CRX, serija. Legendinis modelis \xc4\xafgavo kup\xc4\x97 form\xc4\x85._NEWLINE_Nuo 1989 met\xc5\xb3 trej\xc5\xb3 dur\xc5\xb3 Civic ir CRX buvo leid\xc5\xbeiami su VTEC varikliais, kuri\xc5\xb3 galingumas siek\xc4\x97 158 arklio galias. JAV, Ohajuje, buvo atidaryta nauja Honda gamykla \xe2\x80\x9eEast Liberty\xe2\x80\x9c._NEWLINE_1991\xc2\xa0m. Honda pristat\xc4\x97 serij\xc4\x85 nauj\xc5\xb3, itin prabangi\xc5\xb3 modeli\xc5\xb3 Prelude su elektronine vis\xc5\xb3 keturi\xc5\xb3 varom\xc5\xb3j\xc5\xb3 rat\xc5\xb3 valdymo sistema (4WS)._NEWLINE_1992\xc2\xa0m. Genfio autosalone buvo pademonstruotas visi\xc5\xa1kai naujas CRX modelis, kuris kai kuriose \xc5\xa1alyse vadinosi Del Sol. \xc5\xa0is modelis buvo su nuimamu stogu, kaip ir modelis Targa. Kitas \xc5\xa1io modelio ypatumas buvo tas, kad stogo nu\xc4\x97mimo mechanizmas buvo valdomas elektriniu b\xc5\xabdu._NEWLINE_1996\xc2\xa0m. buvo atnaujinta automobilio Accord i\xc5\xa1or\xc4\x97 ir jis buvo prad\xc4\x97tas gaminti su skirtingo tipo varikliais. Tais pa\xc4\x8diais metais buvo i\xc5\xa1leistas naujasis Prelude modelis. Honda suk\xc5\xabr\xc4\x97 nauj\xc4\x85 lenktynini\xc5\xb3 ir \xc4\xafprast\xc5\xb3 motocikl\xc5\xb3 kart\xc4\x85 Twin Moteg._NEWLINE_1998\xc2\xa0m. rugs\xc4\x97j\xc4\xaf Baden-Baden mieste, Vokietijoje buvo pristatytas visi\xc5\xa1kai naujas modelis Accord. Tai buvo pirmas \xe2\x80\x9epasaulinis automobilis\xe2\x80\x9c Honda, kuris nedaug pakeistas buvo pardavin\xc4\x97jamas visose \xc5\xa1alyse._NEWLINE_2000\xc2\xa0m. Honda buvo apdovanota u\xc5\xbe pastangas ir darb\xc4\x85 keliant automobili\xc5\xb3 saugumo lyg\xc4\xaf. Euro NCAP automobiliui Accord suteik\xc4\x97 auk\xc5\xa1\xc4\x8diausi\xc4\x85 \xc4\xafvertinim\xc4\x85 \xe2\x88\x92 4 \xc5\xbevaig\xc5\xbedutes. Saugiausiais savo klas\xc4\x97s automobiliais buvo pripa\xc5\xbeinti Accord ir Volvo S40._NEWLINE_Visuomenei buvo pristatyta nauja HR-V penkeri\xc5\xb3 dur\xc5\xb3 automobilio versija. Civic buvo pristatytas kaip VT modelis su VTEC 160 arklio gali\xc5\xb3 varikliu.'